钦定古今图书集成/明伦汇编/官常典/第636卷 > 苏轼
## 钦定古今图书集成/明伦汇编/官常典/第636卷 > 苏轼

按《宋史》本传：轼知密州，司农行手实法，不时施行者
以违制论。轼谓提举官曰：“违制之坐，若自朝廷，谁敢
不从。今出于司农，是擅造律也。”提举官惊曰：“公姑徐
之。”未几，朝廷知法害民，罢之。有盗窃发，安抚司遣三
班使臣领悍卒来捕，卒凶暴恣行，至以禁物诬民，入
其家争斗杀人，且畏罪惊溃，将为乱民。奔诉轼，轼投
其书不视，曰：“必不至此。”散卒闻之少安，徐使人招出
戮之。徙知徐州。河决曹村，泛于梁山泊，溢于南清河，
汇于城下，涨不时泄。城将败，富民争出避水。轼曰：“富
民出，民皆动摇，吾谁与守？吾在是，水决不能败城。”驱
使复入。轼诣武卫营，呼卒长曰：“河将害城，事急矣，虽
禁军且为我尽力。”卒长曰：“太守犹不避涂潦，吾侪小
人，当效命。”率其徒持畚锸以出，筑东南长堤，首起戏
马台，尾属于城。雨日夜不止，城不沈者三版。轼庐于
其上，过家不入，使官吏分堵以守，卒全其城。复请调
来岁夫，增筑故城，为木岸，以虞水之再至，朝廷从之。
徙知湖州，上表以谢。又以事不便民者不敢言，以诗
托讽，庶有以补于国。御史李定、舒亶、何正言摭其表
语，并媒糵所为诗，以为讪谤，逮赴台狱，欲寘之死，锻
炼久之不决。神宗独怜之，以黄州团练副使安置。